2008R1145 — ET — 26.07.2009 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

Muudetud:









▼B

KOMISJONI MÄÄRUS (EÜ) nr 1145/2008,

18. november 2008,

millega kehtestatakse nõukogu määruse (EÜ) nr 637/2008 üksikasjalikud rakenduseeskirjad seoses puuvillasektori riiklike ümberkorraldamiskavadega







EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 23. juuni 2008. aasta määrust (EÜ) nr 637/2008, millega muudetakse määrust (EÜ) nr 1782/2003 ja kehtestatakse puuvillasektori riiklik ümberkorraldamiskava, ( 1 ) eriti selle artiklit 9, ning arvestades järgmist: (1) Määruse (EÜ) nr 637/2008 2. peatükk sisaldab puuvillasektori toetamiseks mõeldud konkreetsete meetmete rahastamiseks liikmesriikide tasandil vastu võetavatele ümberkorraldamiskavadele kohaldatavaid sätteid. Kõnealuseid õigusnorme on asjakohane täiendada rakenduseeskirjade kehtestamisega. (2) Tuleks kehtestada liikmesriikide esitatavate ümberkorraldamiskavade kohustuslikud elemendid. Peale selle tuleks täpsustada ümberkorraldamiskavade muudatusi käsitlevaid eeskirju, et ümberkorraldamiskavu saaks kohandada uutele tingimustele, mida kavade esialgse esitamise ajal ei olnud võimalik ette näha. (3) Ümberkorraldamiskavade asjakohaseks järelevalveks ja hindamiseks tuleks liikmesriikidelt nõuda hindamisaruannete esitamist, mis peaksid sisaldama üksikasjalikku teavet ümberkorraldamiskavade rakendamisega seotud tegevuse kohta ja asjaomaseid finantsandmeid. (4) Samuti tuleks tagada, et kõikidel sidusrühmadel oleks juurdepääs ümberkorraldamiskavadega seotud teabele. (5) Tuleks kehtestada toetuste eraldamise ja maksmise miinimumnõuded. Peale selle tuleks võimaldada ühe või mitme ettemakse tegemist meetmete puhul, millega kaasnevad tõenäoliselt märkimisväärsed kulud. (6) Tuleks kehtestada sätted liikmesriikide kohustuse kohta kulusid kontrollida, eeskätt seoses demonteerimis- ja investeerimismeetmete kohapealse kontrolli ajakava ja iseloomuga. Ühenduse finantshuvide kaitseks oleks vaja kehtestada ka konkreetsed eeskirjad alusetult makstud summade tagasimaksmise ja karistuste kohta. Selleks tuleks kohaldada nõukogu 21. juuni 2005. aasta määrust (EÜ) nr 1290/2005 ühise põllumajanduspoliitika rahastamise kohta ( 2 ) ja komisjoni 21. aprilli 2004. aasta määrust (EÜ) nr 796/2004, millega kehtestatakse nõukogu määruses (EÜ) nr 1782/2003 ette nähtud nõuetele vastavuse, toetuse ümbersuunamise ning ühtse haldus- ja kontrollisüsteemi rakendamise üksikasjalikud reeglid. ( 3 ) (7) Määruse (EÜ) nr 637/2008 artikli 7 lõike 1 punktis a osutatud toorpuuvillatööstuse seadmete täieliku ja jääva demonteerimise osas oleks vaja määratleda üksikasjalikud kriteeriumid demonteerimise mõiste osas. Kuigi on kohane, et liikmesriigid otsustavad demonteerimiseks antava toetuse summa üle objektiivsete ja mittediskrimineerivate kriteeriumide alusel, tuleks ülemäärase hüvitamise vältimiseks kehtestada piirnorm. (8) Tuleks täpselt määratleda toetus, mis antakse puuvilla töötlemise täiustamiseks mõeldud, määruse (EÜ) nr 637/2008 artikli 7 lõike 1 punktis b osutatud investeeringuteks toorpuuvillatööstusse, ning kindlaks määrata toetuskõlblikud kulud. Samuti tuleks kehtestada ühenduse toetuse piirmäär, et tagada toetusesaajate rahaline osalemine ja investeerimiskohustuse täitmine. (9) Määruse (EÜ) nr 637/2008 artikli 7 lõike 1 punktis c osutatud puuvillakvaliteedikavades osalevatele põllumajandustootjatele antava toetuse osas tuleks kindlaks määrata asjaomased ühenduse kvaliteedikavad, kehtestada riiklike kvaliteedikavade kriteeriumid ning sätestada toetuse ja toetuskõlblike kulude tase. (10) Selleks et määruse (EÜ) nr 637/2008 artikli 7 lõike 1 punktis d osutatud teavitamis- ja edendamistegevus ning nõukogu 17. detsembri 2007. aasta määruses (EÜ) nr 3/2008 (põllumajandussaaduste ja toodete teavitamis- ja müügiedendusmeetmete kohta siseturul ja kolmandates riikides) ( 4 ) sätestatud teavitamist ja müügiedendamist käsitlevad eeskirjad teineteist vastastikku täiendaksid, tuleks kehtestada üksikasjalikud nõuded kvaliteettoodete müügi edendamiseks antava toetuse kohta, eelkõige toetusesaajate ja toetuskõlbliku tegevuse osas. (11) Määruse (EÜ) nr 637/2008 artikli 7 lõike 1 punktis e osutatud masinatega seotud töövõtjatele antava abi osas tuleks kehtestada sellise abi täpne määratlus. Liikmesriigid peaksid antava toetuse summa määrama kindlaks objektiivsete ja mittediskrimineerivate kriteeriumide alusel, kuid ülemäärase hüvitamise vältimiseks tuleks sellegipoolest kehtestada piirnorm. (12) Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega, ning arvestades järgmist: ON VASTU VÕTNUD KÄESOLEVA MÄÄRUSE:







I

PEATÜKK

ÜLDEESKIRJAD

Artikkel 1

Reguleerimisala

Käesoleva määrusega kehtestatakse rakenduseeskirjad seoses määrusega (EÜ) nr 637/2008 sätestatud riiklike ümberkorraldamiskavadega, mis hõlmavad viit kõnealuse määruse artiklis 7 sätestatud toetuskõlblikku meedet.

Artikkel 2

Ümberkorraldamiskavade sisu

Ümberkorraldamiskavad, mille liikmesriigid esitavad kooskõlas määruse (EÜ) nr 637/2008 artikli 4 lõikega 1, peavad sisaldama järgmisi elemente:

a) kavandatavate meetmete üksikasjalikku kirjeldust ja nende mõõdetavaid eesmärke;

b) määruse (EÜ) nr 637/2008 artikli 4 lõike 1 teise lõigu kohaselt peetud konsultatsioonide tulemusi;

c) oodatava tehnilise, majandusliku, keskkonnaalase ja ühiskondliku mõju hindamist;

d) asjaomase liikmesriigi toorpuuvillatööstuse seadmete ja nende tootmisvõimsuse kasutamise kirjeldust alates 2005. aastast, juhul kui need on kaasatud määruse (EÜ) nr 637/2008 artikli 7 lõike 1 punktides a ja b osutatud meetmete ümberkorraldamiskavasse;

e) iga meetme elluviimise ajakava;

f) üldist käesoleva määruse lisas toodud mudeli järgi koostatud finantstabelit, kus näidatakse ära kasutatavad vahendid ja vahendite kavandatav jaotus meetmete vahel kooskõlas määruse (EÜ) nr 637/2008 artikli 5 lõikes 1 sätestatud eelarveeraldistega;

g) ümberkorraldamiskava meetme järelevalvel ja hindamisel kasutatavaid kriteeriume ja mõõdetavaid näitajaid, samuti kavade asjakohase ja tõhusa elluviimise tagamiseks rakendatud abinõusid;

h) pädevate asutuste ja kava rakendamise eest vastutavate asutuste määramist.

Artikkel 3

Ümberkorraldamiskavade muudatused

Määruse (EÜ) nr 637/2008 artikli 4 lõikes 3 osutatud muudatusi ümberkorraldamiskavades võib esitada kord aastas.

Muudetud kavades tuleb selgelt ja täpselt välja tuua kavandatud muudatused, muudatuste tegemise põhjused ja nende rahalised tagajärjed ning neile tuleb asjakohastel juhtudel lisada käesoleva määruse lisas toodud mudeli põhjal koostatud finantstabeli täiendatud versioon.

Ümberkorraldamiskava muudatusega kaasnevad kulud on toetuskõlblikud alates läbivaadatud kava komisjonile esitamise kuupäevast. Liikmesriigid vastutavad kulude eest alates muudetud ümberkorraldamiskava komisjonile esitamise kuupäevast kuni selle kohaldamise alguskuupäevani kooskõlas määruse (EÜ) nr 637/2008 artikli 4 lõike 2 teise lõiguga.

Artikkel 4

Aruandlus ja hindamine

1. Liikmesriigid esitavad komisjonile iga uue ümberkorraldamiskava esitamisel aruande ümberkorraldamiskava rakendamise kohta, välja arvatud määruse (EÜ) nr 637/2008 artikli 4 lõikes 1 osutatud 2009. aastal esitatava esimese ümberkorraldamiskava puhul.

2. Käesoleva artikli lõike 1 alusel esitatav aruanne ja aruanne, mis esitatakse koos määruse (EÜ) nr 637/2008 artikli 5 lõikes 2 osutatud teatisega kava peatamise kohta, peavad sisaldama järgmist:

a) ümberkorraldamiskava alusel ühenduse toetust saanud meetmete loetelu ja kirjeldust asjaomase programmiperioodi iga aasta lõikes;

b) asjakohastel juhtudel kõikide ümberkorraldamiskava muudatuste, muudatuste põhjuste ja nende tulevaste mõjude kirjeldust;

c) iga meetmega saavutatud tulemuste kirjeldust ümberkorraldamiskavas sätestatud kvantifitseeritavatest eesmärkidest lähtuvalt;

d) aruannet programmiperioodil eelarveaastate lõikes kantud kulude kohta, mis ei tohi olla suuremad liikmesriigile määruse (EÜ) nr 637/2008 artikli 5 lõike 1 alusel eraldatud kogusummast;

e) teavet ümberkorraldamiskava kavandatud rakendusperioodi lõpuni kantavate eeldatavate kulude kohta, kusjuures toetuste kogusumma ei tohi ületada liikmesriigile määruse (EÜ) nr 637/2008 artikli 5 lõike 1 alusel eraldatud toetuste kogusummat;

f) asjakohastel juhtudel analüüsi ühenduse muude rahaliste vahendite kaasamise ning selle vastavuse kohta ümberkorraldamiskava alusel rahastatud toetustele.

3. Liikmesriigid on kohustatud talletama kõikide ümberkorraldamiskavade üksikasjad, sõltumata sellest, kas neid on muudetud või mitte, ning kõikide kavade alusel rakendatud meetmete üksikasjad.

Artikkel 5

Avalik juurdepääs ümberkorraldamiskavasid käsitlevale teabele

Liikmesriigid on kohustatud tegema ümberkorraldamiskava, selle muudatused, kava rakendamise aruande ja kõik kava käsitlevad riiklikud õigusaktid üldsusele kättesaadavaks veebisaidil.

Artikkel 6

Taotlemise ja maksmise suhtes kohaldatavad nõuded

1. Liikmesriigid on kohustatud iga ümberkorraldamiskavas sisalduva ja määruse (EÜ) nr 637/2008 artikli 7 lõikes 1 loetletud meetme osas:

a) kindlaks määrama toetuse taotluse elemendid;

b) määrama taotluste esitamise tähtaja algus- ja lõppkuupäeva;

c) kiitma kehtivad ja nõuetekohaselt täidetud taotlused objektiivsete ja mittediskrimineerivate kriteeriumide alusel heaks, võttes arvesse määruse (EÜ) nr 637/2008 artikli 5 lõikes 1 osutatud aastase ülemmäära piires kasutada olevaid rahalisi vahendeid;

d) maksma pärast meetme lõpetamist ja käesoleva määruse artiklis 7 osutatud kontrollide teostamist välja abikõlbliku toetuse või ettemakse puhul toetuse ülejäänud osa.

▼M1

2. Määruse (EÜ) nr 637/2008 artikli 7 lõike 1 punktides a, b, d ja e osutatud meetmete puhul võivad liikmesriigid teha toetusesaajale ühe või mitu ettemakset. Ettemaksete kogusumma ei tohi ületada 87,5 % toetuskõlblikest kuludest.

Ettemakse väljamaksmise tingimuseks on tagatise esitamine summas, mis võrdub 120 % ga asjaomase ettemakse summast.

Kui meetmete lõpetamise tingimused on täidetud ning artikli 7 lõike 1 teises ja kolmandas lõigus osutatud kontrollid on teostatud, siis tagatised vabastatakse ning täiendavate maksete jaoks ei ole vaja tagatist esitada.

3. Kõik lõigetes 1 ja 2 osutatud konkreetse taotlusega seotud maksed tuleb teha hiljemalt:

a) määruse (EÜ) nr 637/2008 artikli 4 lõikes 1 sätestatud nelja-aastaste ümberkorraldamiskavade eelnõude esitamise tähtaja aastale järgneva neljanda aasta 30. juuniks;

b) määruse (EÜ) nr 637/2008 artikli 4 lõike 1 teises lõigus sätestatud kaheksa-aastaste ümberkorraldamiskavade eelnõude esitamise tähtaja aastale järgneva kaheksanda aasta 30. juuniks.

Esimese programmiperioodi esimese aasta väljamakseid hakatakse tegema alates 16. oktoobrist 2009.

▼B

4. Käesoleva artikli rakendamise konkreetsed eeskirjad kehtestavad liikmesriigid.

Artikkel 7

Järelevalve ja kontroll

1. Olenemata määruses (EÜ) nr 1290/2005 osutatud kontrollikohustustest jälgivad, kontrollivad ja kinnitavad liikmesriigid ümberkorraldamiskava rakendamist väljakujunenud tava järgi.

▼M1

Määruse (EÜ) nr 637/2008 artikli 7 lõike 1 punktides a, b, d ja e osutatud meetmete osas kontrollivad liikmesriigid enne viimase väljamakse tegemist igat ümberkorraldamiskava alusel toetust saavat tehast, tootmisobjekti ja teotusesaajat koha peal, et veenduda, et kõik toetuse saamiseks nõutavad tingimused on täidetud ning kõnealuse määruse artikli 7 lõike 1 punktides a, b, d ja e osutatud meetmed on lõpetatud.

▼B

Määruse (EÜ) nr 637/2008 artikli 7 lõike 1 punktis a osutatud meetme osas tehakse kohapealne kontroll kõikides asjaomastes tehastes ja tootmisobjektidel hiljemalt kolme kuu jooksul pärast käesoleva määruse artikli 10 lõike 1 punktis b osutatud üheaastase perioodi lõppu, et veenduda, et kõik kõnealuses lõikes sätestatud nõuded on täidetud.

▼M1

Liikmesriigid kontrollivad, kas artikli 10 lõike 1 punktis e osutatud kohustumine on täidetud.

▼B

2. Iga kohapealse kontrolli kohta koostatakse ühe kuu jooksul aruanne, milles kirjeldatakse üksikasjalikult tehtud tööd, peamisi järeldusi ja vajalikke järelmeetmeid. Täpsemalt tuleb kontrolliaruannetes:

a) esitada teave toetusesaaja ja kontrollitava tootmisobjekti ning kohalviibinud isikute kohta;

b) märkida ära, kas toetusesaajat teavitati külastusest ette ja kui pikk oli etteteatamisaeg;

c) tuua välja nõuded ja standardid, mida kontrolliti;

d) kirjeldada tehtud kontrollide laadi ja ulatust;

e) esitada järeldused;

f) loetleda üles elemendid, mille puhul pole järgitud nõudeid;

g) esitada iga elemendi osas hinnang nõuete täitmata jätmise olulisuse kohta, mis põhineb muu hulgas täitmata jätmise tõsidusel, ulatusel, kestusel ja varasematel andmetel.

Toetusesaajat tuleb teavitada kõikidest avastatud nõuete täitmata jätmistest.

Artikkel 8

Alusetult makstud summade tagasimaksmine

Alusetult makstud summad nõutakse asjaomastelt toetusesaajatelt koos intressidega tagasi. Määruse (EÜ) nr 796/2004 artiklis 73 sätestatud eeskirju kohaldatakse mutatis mutandis.

Halduskaristuste rakendamine ja alusetult makstud summade tagasimaksmine ei piira komisjonile eeskirjade rikkumisest teatamist kooskõlas komisjoni määrusega (EÜ) nr 1848/2006. ( 5 )

Artikkel 9

Karistused

1. Kui toetusesaaja ei vasta ühele või mitmele ümberkorraldamiskava meetmete alusel antava toetuse saamise tingimusele, peab ta maksma summa, mis võrdub 10 %ga artikli 8 alusel tagasi makstavast summast.

2. Lõike 1 alusel kohaldatavaid karistusi ei rakendata juhul, kui ettevõtja suudab pädevale asutusele rahuldaval viisil tõestada, et nõudeid ei täidetud vääramatu jõu tõttu, ja on teavitanud pädevat asutust eeskirjade täitmata jätmisest kirjalikult ja õigeaegselt.

3. Lõikes 1 osutatud karistusi ei kohaldata juhul, kui makse tehti liikmesriigi pädeva asutuse või mõne muu asjaomase asutuse vea tõttu ning toetusesaajal ei olnud võimalik viga mõistlikkuse piires avastada ja toetusesaaja tegutses heas usus.

4. Kui nõudeid ei täidetud tahtlikult või raske hooletuse tõttu, peab toetusesaaja maksma summa, mis võrdub 30 %ga artikli 8 alusel tagasi makstavast summast.







II

PEATÜKK

TOETUSKÕLBLIKUD MEETMED







1.

JAGU

Toorpuuvillatööstuse seadmete demonteerimine

Artikkel 10

Reguleerimisala

1. Toorpuuvillatööstuse seadmete täielik ja jääv demonteerimine, millele on osutatud määruse (EÜ) nr 637/2008 artikli 7 lõike 1 punktis a, eeldab:

a) puuvilla lõugutamise jäävat ja täielikku lõpetamist asjaomas(t)es tehas(t)es;

b) tehaste kõigi lõugutamisseadmete demonteerimist ja nende eemaldamist tootmisobjekti(de)lt ühe aasta jooksul pärast taotluse heakskiitmist liikmesriigi poolt;

c) lõugutamisseadmete jäävat eemaldamist puuvilla töötlemisprotsessist ühenduse piires. Selleks tuleb: i) viia seadmed kolmandasse riiki; ii) tagada seadmete kasutamine teises tööstussektoris või iii) seadmed hävitada;

d) tehaseobjekti(de) heade keskkonnatingimuste taastamist ja tööjõu ümberpaigutamise soodustamist ja

▼M1

e) kirjalikku kohustumist mitte kasutada tootmisobjekti või tootmisobjekte puuvilla lõugutamiseks järgmise kümne aasta jooksul alates punktis b osutatud taotluse heakskiitmisest.

▼B

Lõugutamisseadmete all mõeldakse kõiki eriseadmeid, mida kasutatakse toorpuuvilla töötlemisel lõugutatud puuvillaks ja selle kõrvalsaadusteks, sh sööturid, kuivatid, puhastid, kestade ja varte eemaldamise seadmed, lõugutid, kondensaatorid, puuvillakiudude puhastid ja pallipressid.

2. Liikmesriigid võivad kehtestada lõikes 1 osutatud demonteerimisele lisanõudmisi.

3. Lõikes 1 osutatud toorpuuvillatööstuse seadmed peavad taotluse nõuetele vastavuse tagamiseks olema heas töökorras.

4. Tehasehoonete ja -objektide kasutamist võib jätkata puuvilla tootmise, töötlemise või kaubandusega mitteseotud tegevusteks.

Artikkel 11

Ühenduse toetus

1. Artiklis 10 osutatud meetme alusel antava toetuse summa otsustavad objektiivsete ja mittediskrimineerivate kriteeriumide alusel liikmesriigid.

2. Ühele toorpuuvillatehasele antav toetus on kuni ►M1 190 eurot ◄ ühe tonni toorpuuvilla kohta 2005/2006. turustusaastal töödeldud koguse eest, mis on nõukogu määruse (EÜ) nr 1051/2001 ( 6 ) V peatüki alusel toetuskõlblik.







2.

JAGU

Investeeringud toorpuuvillatööstusse

Artikkel 12

Reguleerimisala

Määruse (EÜ) nr 637/2008 artikli 7 lõike 1 punktis b osutatud meetme toetust antakse nii materiaalseteks kui ka immateriaalseteks investeeringuteks, mis parandavad äriühingu või ettevõtte üldist tulemuslikkust ning hõlmavad:

a) puuvilla töötlemist ja/või turustamist ja/või

b) uute puuvillaga seotud protsesside ja tehnoloogiate väljatöötamist.

Artikkel 13

Toetuskõlblikud kulud

1. Toetust saavad investeeringud peavad vastama asjaomase investeeringu suhtes kohaldatavatele ühenduse standarditele.

2. Toetuskõlblikud kulud on:

a) kinnisvara parendamise kulud;

b) uute masinate ja seadmete, sh arvutitarkvara ostmise või liisimise kulud ülempiiriga kuni vara turuväärtuseni, välja arvatud muud liisingulepinguga seotud kulud, nt liisinguandja kasumimäär, intresside refinantseerimise kulud, üldkulud ja kindlustustasud;

c) punktides a ja b osutatud kuludega seotud üldkulud, nt arhitekti-, inseneri- ja nõustamistasud, teostatavusuuringute ning patendiõiguste ja litsentside omandamise kulud.

3. Artiklis 12 osutatud uute protsesside ja tehnoloogiate väljatöötamise kulud peavad hõlmama ettevalmistavaid toiminguid, näiteks projekteerimine, protsessi või tehnoloogia väljatöötamine ja katsed ning sellega seotud materiaalsed ja/või immateriaalsed investeeringud enne uute protsesside või tehnoloogiate kaubanduslikku kasutuselevõttu.

4. Lihtsad asendusinvesteeringud ei ole toetuskõlblikud kulud.

Artikkel 14

Ühenduse toetus

1. Artiklis 12 osutatud otstarbel antava ühenduse toetuse suhtes kehtivad järgmised abi maksimummäärad:

a) 50 % nõukogu määruse (EÜ) nr 1083/2006 ( 7 ) kohaselt lähenemise piirkondadeks liigitatud piirkondades;

b) 40 % nende piirkondade puhul, mis ei ole lähenemise piirkonnad.

2. Toetust ei anta raskustes ettevõtetele raskustes olevate äriühingute päästmiseks ja ümberkorraldamiseks antavat riigiabi käsitlevate ühenduse suuniste ( 8 ) jaotise 2.1 mõistes.

3. Artiklis 12 osutatud toetuse suhtes kohaldatakse mutatis mutandis nõukogu määruse (EÜ) nr 1698/2005 ( 9 ) artiklit 72.







3.

JAGU

Põllumajandustootjate osalemine puuvillakvaliteedikavades

Artikkel 15

Reguleerimisala

Määruse (EÜ) nr 637/2008 artikli 7 lõike 1 punktis c osutatud meetme toetust:

a) antakse nõukogu määruse (EÜ) nr 834/2007 ( 10 ) või nõukogu määruse (EÜ) nr 510/2006 ( 11 ) alusel sätestatud ühenduse kvaliteedikavadele seoses puuvillaga või liikmesriikide heaks kiidetud kvaliteedikavadele;

b) antakse iga-aastase stimuleeriva maksena, mille summa määratakse kindlaks toetust saavates kavades osalemisest tekkinud püsikulude summa alusel ja mille maksimaalne kestus on neli aastat.

Käesoleva jao alusel ei ole toetuskõlblikud kavad, mille ainus eesmärk on tõhustada kontrolli ühenduse või riiklike õigusaktidega sätestatud kohustuslike standardite järgimise üle.

Artikkel 16

Toetuskõlblikkuse kriteeriumid

1. Toetuse saamiseks peavad artikli 15 esimese lõigu punktis a osutatud liikmesriikide heakskiidetud kvaliteedikavad vastama järgmistele kriteeriumidele:

a) kavade alusel valmistatud lõpptoote erilisus on tingitud põllumajandustootmise ja töötlemismeetoditega seotud üksikasjalikest kohustustest, mis tagavad: i) eriomadused, sh tootmisprotsess, või ii) lõpptoote kvaliteedi, mis ületab märkimisväärselt kaupade suhtes kehtivaid standardeid taimetervise või keskkonnakaitse osas;

b) kavad sisaldavad siduvaid tootekirjeldusi ja nende kirjelduste vastavust kontrollib sõltumatu kontrolliasutus;

c) kavad on avatud kõikidele tootjatele;

d) kavad on läbipaistvad ja võimaldavad tooteid täies ulatuses kontrollida;

e) kavad vastavad olemasolevatele ja prognoositavatele turuvõimalustele.

2. Kvaliteedikavades osalevatele põllumajandustootjatele võib toetust anda üksnes juhul, kui kvaliteettoodet on ametlikult tunnustatud artikli 15 esimese alalõigu punktis a osutatud määruste ja sätete alusel, mille põhjal on sätestatud ühenduse kavad, või liikmesriikide heaks kiidetud kvaliteedikavade alusel.

Määruse (EÜ) nr 510/2006 alusel sätestatud kvaliteedikavade osas võib toetust anda ainult ühenduse registrisse kantud nimetustele.

3. Kui ümberkorraldamiskavas on ette nähtud toetus määruse (EÜ) nr 834/2007 kohases kvaliteedikavas osalemiseks, ei arvestata nimetatud kvaliteedikavas osalemisest tingitud püsikulusid põllumajanduse keskkonnameetme alusel antava mahepõllumajandustoetuse arvutamisel.

4. Artikli 15 esimese lõigu punkti b mõistes on püsikulud toetust saava kvaliteedikavaga liitumisega ja nimetatud kavas osalemise iga-aastaste osamaksetega seoses kantud kulud, sh vajaduse korral kavade eriomaduste vastavuse tõendamiseks vajalike kontrollidega seotud kulud.

Artikkel 17

Ühenduse toetus

Artiklis 15 osutatud meetme toetuse piirnorm on 3 000 eurot ühe põllumajandusettevõtte kohta aastas.







4.

JAGU

Teavitamine ja edendamine

Artikkel 18

Reguleerimisala

1. Määruse (EÜ) nr 637/2008 artikli 7 lõike 1 punktis d osutatud meetme toetus puudutab artiklis 15 osutatud kvaliteedikavadega hõlmatud puuvilla ja peamiselt sellisest puuvillast toodetud tooteid.

2. Määruse (EÜ) nr 3/2008 alusel toetust saav teavitamis- ja edendamistegevus ei ole toetuskõlblik.

Artikkel 19

Toetuskõlblikud tegevused

1. Toetuskõlbliku teavitamis- ja edendamistegevuse all mõistetakse tegevust, mille eesmärk on ärgitada tarbijaid ostma artiklis 15 osutatud kvaliteedikavadega hõlmatud puuvilla või peamiselt sellisest puuvillast toodetud tooteid.

Sellise tegevusega juhitakse tähelepanu asjaomaste toodete eriomadustele või eelistele, eeskätt kvaliteedile, erilistele tootmismeetoditele ning asjaomase kvaliteedikavaga seotud keskkonnasõbralikkuse aspektidele. Asjaomane tegevus võib hõlmata selliste toodete kohta teadusliku ja tehnilise teabe levitamist. Eelkõige kuulub teavitamis- ja edendamistegevuse hulka messide ja näituste korraldamine ja/või nendel osalemine, sarnane suhtekorraldustegevus ja reklaam eri teabekanalite kaudu või eri müügikohtades.

2. Toetuskõlblik on ainult siseturul teostatav teavitamis- ja edendamistegevus.

Selline tegevus ei tohi tarbijaid õhutada ostma toodet selle erilise päritolu tõttu, välja arvatud määrusega (EÜ) nr 510/2006 sätestatud kvaliteedikavade alla kuuluvad tooted. Toote päritolu võib sellegipoolest välja tuua tingimusel, et seda ei ole põhisõnumist enam rõhutatud.

Kaubamärkide edendamisega seotud tegevus toetuskõlblik ei ole.

3. Kui lõikes 1 osutatud tegevused hõlmavad määruse (EÜ) nr 834/2007 või määruse (EÜ) nr 510/2006 alusel sätestatud ühenduse kvaliteedikavade alla kuuluvat toodet, peab teavitamis-, edendamis- ja/või reklaammaterjalidel olema kõnealuste kavadega ette nähtud ühenduse logo.

4. Liikmesriigid tagavad kõikide toetust saavaks tegevuseks koostatavate teavitamis-, edendamis- ja reklaammaterjalide vastavuse ühenduse õigusaktidele. Sel otstarbel esitavad toetusesaajad kõik asjaomaste materjalide projektid liikmesriigi pädevale asutusele.

Artikkel 20

Ühenduse toetus

Artiklis 18 osutatud meetme toetuse piirmäär on 70 % tegevuse maksumusest.







5.

JAGU

Abi masinatega seotud töövõtjatele

Artikkel 21

Reguleerimisala

Määruse (EÜ) nr 637/2008 artikli 7 lõike 1 punktis e osutatud meetme toetust antakse objektiivsete ja mittediskrimineerivate kriteeriumide alusel eesmärgiga korvata tekkinud kahjud, sealhulgas selliste spetsiaalsete saagikoristusmasinate väärtuse langus, mida ei saa muul otstarbel kasutada.

Artikkel 22

Ühenduse toetus

1. Artiklis 21 osutatud meetme alusel antava toetuse summa määravad liikmesriigid. Toetus ei tohi ületada tekkinud kahjusid ja selle piirnorm on 10 eurot ühe tonni toorpuuvilla kohta 2005/2006. turustusaastal lepingu alusel koristatud ja artiklis 10 osutatud demonteeritavasse toorpuuvillatehasesse viidud koguse eest.

2. Liikmesriigid tagavad toetusesaajate vastavuse määruse (EÜ) nr 637/2008 artikli 7 lõike 2 punktis d nimetatud kriteeriumidele.







III

PEATÜKK

LÕPPSÄTTED

Artikkel 23

Jõustumine ja kohaldamine

Käesolev määrus jõustub kolmandal päeval pärast selle avaldamist Euroopa Liidu Teatajas.

Seda kohaldatakse alates 1. jaanuarist 2009.

Käesolev määrus on tervikuna siduv ja vahetult kohaldatav kõikides liikmesriikides.









LISA







Määruse (EÜ) nr 637/2008 artiklis 7 sätestatud ümberkorraldamiskavade üldine finantstabel (tuhandetes eurodes) Liikmesriik: Teatise kuupäev: Muudetud tabel: jah/ei Kui jah, siis number: Eelarveaasta Meetmed Määrus (EÜ) nr 637/2008 1. aasta (2010) 2. aasta (2011) 3. aasta (2012) 4. aasta (2013) Kokku Demonteerimine artikli 7 lõike 1 punkt a Investeeringud artikli 7 lõike 1 punkt b Kvaliteedikavad artikli 7 lõike 1 punkt c Teavitamine ja edendamine artikli 7 lõike 1 punkt d Masinatega seotud töövõtjad artikli 7 lõike 1 punkt e Kokku